Erik Aalbæk Jensen

Erik Aalbæk Jensen (19. august 1923 i Ballerum, Tved Sogn, Thy – 30. september 1997) var en dansk forfatter, radio- og tv-medarbejder, sognepræst og modstandsmand. Far til filmproducenten Peter Aalbæk Jensen.

Liv og værk 
Erik Aalbæk Jensen voksede op i Vendsyssel under landbrugskrisen og de stærke ideologiske brydninger. Han blev i 1943 student fra Aalborg Katedralskole og i 1949 cand. theol. Under besættelsen var han med i modstandsbevægelsen (Studenternes Efterretningstjeneste), og Aalbæk Jensen blev arresteret af tyskerne i 1944 og sendtes fra Vestre Fængsel til Frøslevlejren, Dachau og Neuengamme, hvorfra han med De Hvide Busser kom til Sverige. Han blev præst i Alleshave samt kapellan på Nekselø i 1950 og valgmenighedspræst i Osted, en af de grundtvigske fri- og valgmenigheder, i 1953. Fra 1957 tilknyttet Danmarks Radio, herunder chef for TV-teatret 1959-1964.

Forfatterdebut 
Aalbæk Jensen debuterede som romanforfatter i 1949 med Dommen, men fik først sit gennembrud med Perleporten i 1964, der var første bind i en 5-binds-serie, der skildrer samfundsudviklingen især i Nordjylland fra 1930 til 1970'erne. Aalbæk Jensen giver realitiske, samfundshistoriske skildringer, men ofte i en impressionistisk stil, hvor kunsten ligger i de ofte ordknappe replikker. I 8-binds-værket Livet på øerne (1981-1987) beskrives livet på alle danske øer, der er mindre end Fyn.

Vurdering 
Litteraturhistorikeren Peter Michael Lauritzen udgav i 2009 sin doktordisputats, der under titlen Grund og bølge. En litterær, tids- og åndshistorisk studie af Erik Aalbæk Jensens forfatterskab (Gyldendal 2009) gennemgår Erik Aalbæk Jensens forfatterskab. Lauritzen karakteriserer forfatteren Aalbæk Jensen som en "episk dialektiker", der i sine romaner fremfører både udviklingens gode og dårlige sider.

Priser og legater 
 
 1955 Kollegernes ærespris
 1955 Tipsmidlerne
 1956 Gyldendals Boglegat
 1958 Herman Bangs Mindelegat
 1964 Kritikerprisen: Perleporten
 1965 De Gyldne Laurbær
 1965 Louisiana-Prisen
 1972 Blicherprisen
 1977 Medlem af Det Danske Akademi

 1977 Søren Gyldendal Prisen
 1980 Jeanne og Henri Nathansens Mindelegat
 1982 Dansk Historielærerforenings Pris: Danmark under sejl (Tv-serie)
 1982 Egholtprisen
 1984 Egholtprisen
 1994 Landbrugsraadets Kulturfonds pris
 1995 Frederikshavn Kommunes Kulturpris
 1995 Henrik Pontoppidans Mindefonds legat
 Statens Kunstfond. Livsvarig ydelse

Bibliografi 
 1949: Dommen
 1952: Dæmningen
 1953: Sagaens landskab. Rejse i Island
 1954: Drømmen om det glemte
 1956: Gertrud
 1960: I heltespor
 “Vendelbosagaen”
 1964: Perleporten
 1971: Sagen
 1976: Kridtstregen
 1990: Herrens mark
 1991: Magtens folk
 1980: En ø i Smålandshavet (om Vejrø)
 1981–1987: Livet på øerne, 8 bd.
 1994, 1998: Særlige vilkår; Enkebal

Kilder 
 Peter Michael Lauritzen, Grund og bølge. En litterær, tids- og åndshistorisk studie af Erik Aalbæk Jensens forfatterskab, Gyldendal, 2009. .

Eksterne henvisninger 
 
 Biografi i Dansk Biografisk Leksikon 
 

Det Danske Akademi
Romanforfattere fra Danmark
Personer i Kraks Blå Bog (afdøde)
Personer i Dansk Biografisk Leksikon
Kunstnere på finansloven (afdøde)
Danskere i 1900-tallet
Ansatte i DR
Præster fra Danmark
Modtagere af Boghandlernes gyldne Laurbær
Ofre for nazismen fra Danmark
Medlemmer af Studenternes Efterretningstjeneste
Dansksprogede forfattere fra Danmark
Modtagere af Søren Gyldendal-prisen
Studenter fra Aalborg Katedralskole